**Алианс на регионите с развито автомобилостроене**

**BG**

**Декларация за справедлив, честен и успешен преход**

Алиансът на регионите с развито автомобилостроене, обединяващ регионите със силен автомобилен сектор, включително сектора на доставките, напълно признава необходимостта от решителни действия за постигане на целите на ЕС в областта на климата. Всички видове транспорт трябва да станат по-устойчиви, а автомобилният транспорт трябва значително да намали емисиите. Съзнаваме, че това ще доведе до промени в нашите региони.

Искаме да гарантираме, че тази трансформация в автомобилния транспорт и автомобилния сектор ще бъде справедлива и успешно осъществена за нашите региони и гражданите, както и за дружествата по цялата верига за създаване на стойност, като се гарантира, че нито един регион няма да бъде изоставен.

Алиансът призовава за действия от страна на ЕС за постигане на следните цели.

1. Спешно създаване на **европейски механизъм в подкрепа на справедливия, честен и успешен преход за европейските региони с развито автомобилостроене и сектора на доставките**, включително чрез рационализиране на **предназначени за целта допълнителни бюджетни редове** в различните европейски фондове и програми.
2. Извършване на подробна **оценка на териториалното въздействие** (на регионално равнище) **на трансформацията в автомобилния сектор** като отправна точка за рамката за справедлив преход, включително **подробно картографиране на въздействието** върху регионалния растеж и работните места.
3. Справяне с общите предизвикателства и възможности за регионите и МСП по отношение на **веригата на доставки в автомобилната промишленост**, която ще бъде особено засегната от прехода към тягова система.
4. Подкрепа за **преквалификацията и повишаването на квалификацията на (регионалната) работна сила**, за да се избегне загубата на работни места в нашите региони. Трябва да наблюдаваме предлагането и търсенето на съответните умения и да предвиждаме бъдещите потребности в тясно сътрудничество с общоевропейската рамка на *Пакта за умения*, и по-специално с **Алианса на уменията в автомобилния сектор**.
5. По-нататъшно разработване на стабилна рамка за научни изследвания за **промишлена трансформация и иновации** в европейската автомобилна промишленост, като се повиши устойчивостта на веригата на доставки на стратегически суровини и суровини от изключителна важност.
6. Осигуряване на гъвкавост в **насоките за държавна помощ** (включително регламента за групово освобождаване), за да се даде възможност на регионите с развито автомобилостроене да насочват и управляват тази трансформация и да избягват отрицателните последици от нея. Следва да се предвидят и мерки за подкрепа на местните и регионалните власти за ускоряване на внедряването на **иновативни технологии** чрез обществени поръчки.
7. Подкрепа за регионите за разгръщане на **публично достъпни станции за зареждане с гориво и презареждане** с цел насърчаване на навлизането на електрически превозни средства и превозни средства, които използват алтернативни горива с нулеви и ниски въглеродни емисии. За териториалното и социалното сближаване е наложително тези станции да бъдат на разположение във всички региони и да бъдат оперативно съвместими в трансграничен план.
8. **Съсредоточаване на наличните публични и частни инвестиционни фондове** върху различни технологични решения (напр. електрификация, водородни технологии и синтетични горива), за да се гарантира конкурентоспособността и иновациите в европейската автомобилна промишленост.
9. Установяване на **подход на многостепенно управление и партньорство** към този преход за подходящо и ефективно планиране на политиката, бюджетни действия и диалог с всички заинтересовани страни и публични органи на всички равнища, включително Европейската комисия, Съвета и Европейския парламент.
10. Оказване на подкрепа на алианса като основна **отворена платформа за координация** на регионите с развито автомобилостроене и доставки, така че те да могат да работят заедно на регионално, национално и европейско равнище и в тясно сътрудничество със съществуващите инициативи, за да се осигури успехът на прехода.

**ДОПЪЛНИТЕЛНА ИНФОРМАЦИЯ**

За да се изпълни Планът на ЕС във връзка с целта в областта на климата за 2030 г. и да се постигнат целите за подобряване на условията за мобилност на хората и предприятията, достъпността и опазването на климата и околната среда със социален баланс, ще бъде необходимо драстично намаляване на емисиите на парникови газове с най-малко 55 % до 2030 г. и постигане на пълна неутралност по отношение на климата до 2050 г. Наред с други сектори, трябва да се положат усилия за намаляване на емисиите от транспорта.

Един от промишлените сектори, които ще бъдат най-силно засегнати от тази необходима промяна, е автомобилната промишленост. В допълнение към прехода към тягова система, вградената и свързана цифровизация ще бъде основна промяна в процесите на създаване на стойност. Превозните средства на бъдещето ще бъдат част от интернет на нещата, свързан в облак. Това ще окаже дълбоко въздействие върху автомобилната екосистема.

За постигането на тези цели ще бъде необходим фундаментален междусекторен процес на трансформация в европейските автомобилни екосистеми, който ще окаже огромно въздействие върху регионалния икономически растеж, работните места и по-нататъшните иновации. Автомобилната промишленост има трансгранични вериги на доставки (които са здраво установени в съответните региони). Това налага необходимостта от подход на европейско равнище. Преходът е спешно необходим, но трябва да се осъществява постепенно и с темп, който позволява на промишлеността и пазара на труда да се адаптират.

Освен това тази трансформация ще засегне регионите в съответствие с размера, обема и структурата на техните вериги за създаване на стойност в автомобилния сектор. Поради това регионите ще бъдат изправени пред различни предизвикателства и ще се нуждаят от различни стратегии за адаптиране. Въпреки това досега не е направена подходяща оценка и анализ на тези местни и регионални последици за икономиката и заетостта, както и на възможните тенденции в една нова, неутрална по отношение на климата автомобилна промишленост.

Този преход ще трябва да бъде придружен от подходящи оценки, ефективно планиране на политиката и бюджетни действия. Европейският фонд за приспособяване към глобализацията е ключов инструмент в това отношение. Отправната точка трябва да бъде подробна оценка на въздействието на регионално равнище.

Алиансът на регионите с развито автомобилостроене ще работи усилено за постигане на целите в областта на климата в европейския автомобилен сектор, като същевременно ще укрепва регионалните промишлени екосистеми и създаването на стойност.

\_\_\_\_\_\_\_\_\_\_\_\_\_